André Støylen

André Støylen (født 9. april 1968 i Ørsta) er en norsk næringslivsleder og tidligere politiker (H) som siden 2014 har vært administrerende direktør i Sparebankstiftelsen DNB.

Liv og virke 
Han ble politisk aktiv i tenårene og satt som formann i Møre og Romsdal Unge Høyre 1986–1988 og 1. nestleder i Unge Høyres sentralstyre 1990–1992. Han var ansatt som generalsekretær 1992–1994 og deretter valgt til leder i Unge Høyre 1994–1996. I 2000 var han engasjert som aksjonsleder i TV-aksjonen for SOS-barnebyer.

Støylen var statssekretær for statsråd Børge Brende i Miljøverndepartementet 2001–2002, Oslos byråd for finans og utvikling 2002–2007 og nestleder i Oslo Høyre 2006–2008.

Støylen har arbeidet for blant andre Geelmuyden.Kiese, Icon Medialab, McKinsey & Company og Ringnes; han var økonomidirektør i Norges Røde Kors 2009–2013 før han i 2014 tiltrådte som administrerende direktør i Sparebankstiftelsen DNB. I 2016 ble han styreleder i mediekonsernet Amedia, etter at Sparebankstiftelsen DNB kjøpte aksjemajoriteten i selskapet. Han har også vært styreleder i LHL-klinikkene 2012–2014, styreleder i Boligbygg Oslo, styremedlem i Nasjonalmuseet for kunst, arkitektur og design 2008–2013 og nestleder i representantskapet i Norges Bank 2014–2015.

Støylen er utdannet siviløkonom fra BI fra 1995.

Referanser

Eksterne lenker 
 

Statssekretærer fra Høyre
Byråder i Oslo
Høyre-politikere i Oslo
Unge Høyres ledelse
Norske næringslivsledere
Norske siviløkonomer fra BI
Personer tilknyttet DNB
Personer tilknyttet McKinsey
Personer tilknyttet Geelmuyden.Kiese
Personer fra Ørsta kommune